**И З В Ј Е Ш Т А Ј**

**О УТРОШКУ СРЕДСТАВА БУЏЕТСКЕ РЕЗЕРВE**

**ЗА ПЕРИОД 01.01-30.06.2015. ГОДИНE**

**Бања Лука, август 2015. године**

**Извјештај о утрошку средстава буџетске резерве**

**за период 01.01-30.06.2015. године**

Законом о буџетском систему Републике Српске, чланом 44. („Службени гласник Републике Српске“, број: 121/12 и 52/14) је дефинисано да се буџетска резерва планира у износу до 2,5% од укупно планираних буџетских прихода, умањених за планиране грантове за текућу фискалну годину. Извјештај о утрошку средстава буџетске резерве полугодишње се доставља Влади, те је у складу с тим Министарство финансија припремило Извјештај, односно Информацију о утрошку средстава буџетске резерве за период 01.01-30.06.2015. године.

 Законом о извршењу буџета Републике Српске за 2015. годину, а на основу члана 14. („Службени гласник Републике Српске“, број 119/14) је дефинисано да се распоред средстава буџетске резерве врши у складу са Законом о буџетском систему Републике Српске, као и да расподјелу средстава буџетске резерве, у току фискалне године, могу вршити предсједник Владе, у износу до 40.000,00 КМ и министар финансија, у износу до 20.000,00 КМ. Такође, чланом 14. став 4. дефинисано је да су корисници средстава буџетске резерве и средстава за грантове дужни да поднесу извјештај даваоцима средстава о утрошку примљених средстава најкасније до истека рока за подношење годишњих финансијских извјештаја.

Буџетска резерва представља дио планираних средстава буџета који се распоређује на основу посебних одлука Владе, а иста се могу користити за:

 а) покривање непредвиђених издатака за које нису планирана средства у буџету,

 б) буџетске издатке за које се у току године покаже да планирана буџетска средства нису била довољна,

 в) привремено извршавање обавеза буџета усљед смањеног обима буџетских средстава и

 г) изузетно за остале намјене, у складу са одлукама Владе.

|  |  |
| --- | --- |
|  **Укупна Буџетска резерва за 2015. годину** | **2.500.000,00 КМ** |
| Средства Буџетске резерве стављена на располагање за период 01.01-30.06.2015. године  | 995.806,54 КМ |
| Средства Буџетске резерве реалоцирана буџетским корисницима за период 01.01-30.06.2015. године  | 979.689,64 КМ |
| **Неутрошена средства Буџетске резерве на дан 30.06.2015. године** | **16.116,90 КМ** |

Табеларни приказ аката на основу којих су додјељивана средства Буџетске резерве

|  |  |  |
| --- | --- | --- |
| **Врста акта** | **Број** | **Износ у КМ** |
| Рјешење Владе  | 5 | 964.689,64 КМ |
| Рјешење предсједника Владе | 1 | 10.000,00 КМ |
| Рјешење министра финансија | 2 | 5.000,00 КМ |

 Буџетом Републике Српске за 2015. годину („Службени гласник Републике Српске“, број 119/14), планирана су средства на позицији \*\*\*\* - Буџетска резерва, у износу од 2.500.000,00 КМ.

Финансијским плановима потрошње за период 01.01-30.06.2015. године, распоређена су средства на позицији \*\*\*\* - Буџетска резерва, у износу од 995.806,54 КМ.

 Од укупно расположивих средстава, на основу рјешења Владе Републике Српске реалоцирано је 964.689,64 КМ, на основу рјешења предсједника Владе 10.000,00 КМ и рјешења министра финансија 5.000,00 КМ.

 На захтјев Министарства финансија, корисници додјељених средстава Буџетске резерве доставили су извјештаје о начину утрошка тих средстава, и то:

* **ВЛАДА РЕПУБЛИКЕ СРПСКЕ**

 **\*** Влади Републике Српске су реалоцирана средства Буџетске резерве, у износу од 305.187,00 КМ, на основу Рјешења Владе Републике Српске број: 04/1-012-2-1247/15, од 18.06.2015. године, за обезбјеђење недостајућих средстава за реализацију Уговора за набавку Microsoft лиценци и услуга.

* **МИНИСТАРСТВО ПРОСВЈЕТЕ И КУЛТУРЕ**

 **\*** Министарству просвјете и културе су реалоцирана средства Буџетске резерве, у износу од 7.681,00 КМ, на основу Рјешења Владе Републике Српске број: 04/1-012-2-1056/15, од 28.05.2015. године, за плаћање авионских карата за одлазак десет ученика и једног наставника у Москву, у љетну школу за проучавање руског језика и културе, која је организована у Гимназији Светитеља Василија Великог, у периоду од 15. јуна до 3. јула 2015. године. Средства су дозначена АИР Србија, Представништво у БиХ.

* **ОСНОВНИ СУД БАЊА ЛУКА**

 **\*** Основном суду Бања Лука су реалоцирана средства Буџетске резерве, у износу од 481.821,64 КМ, на основу Рјешења Владе Републике Српске број: 04/1-012-2-1183/15, од 12.06.2015. године. Средства су усмјерена за плаћање накнаде за уређење градског грађевинског земљишта и једнократне ренте Граду Бања Лука у поступку добијања грађевинске дозволе за адаптацију постојећег објекта и изградњу прве фазе новог објекта за Основни суд у Бања Луци.

* **МИНИСТАРСТВО УПРАВЕ И ЛОКАЛНЕ САМОУПРАВЕ**

 **\*** Министарству управе и локалне самоуправе су реалоцирана средства Буџетске резерве, у износу од 120.000,00 КМ, на основу Рјешења Владе Републике Српске број: 04/1-012-2-442/15, од 09.03.2015. године, у сврху обезбјеђења иницијалних средстава за спровођење активности конституисања Скупштине општине и почетак рада начелника општине и општинске управе општине Станари.

* **МИНИСТАРСТВО ИНДУСТРИЈЕ, ЕНЕРГЕТИКЕ И РУДАРСТВА**

 **\*** Министарству индустрије, енергетике и рударства су реалоцирана средства Буџетске резерве, у износу од 50.000,00 КМ, на основу Рјешења Владе Републике Српске број: 04/1-012-2-505/15, од 20.03.2015. године, у сврху обезбјеђења средстава за уплату кауције за куповину имовине „Новотекс“ а.д. у стечају Требиње од стране привредног друштва „Никола Тесла“ д.о.о. Бања Лука.

* Министар финансија је Рјешењем број: 06.04/401-754-1/15, од 16.03.2015. године, одобрио средства Буџетске резерве у износу од 3.000,00 КМ. Средства су уплаћена Удружењу за развој спорта, културе и туризма „МОСТ“ - Скелани, за штампање књига: „Народна ношња у Осату“ и „Приче наших бањака“.
* Такође, на основу Рјешења министра финансија број: 06.04/401-1264-1/15, од 25.05.2015. године, одобрена су средства Буџетске резерве у износу од 2.000,00 КМ, општини Нови Град, за финансијску подршку маратону „Стазама Бранка Ћопића“.

* Рјешењем предсједнице Владе Републике Српске број: 04/1.-052-1050/15, од 12.06.2015. године, одобрена су средства Буџетске резерве у износу од 10.000,00 КМ, општини Дрвар, у сврху суфинансирања Сабора крајишке пјесме.

 **М И Н И С Т А Р**

 **др Зоран Тегелтија**